Lasten ja nuorten luistelutaito hiipunut – rankka ja haastava laji ei innosta

Suomi Luistelee kiertueen tavoitteena on palauttaa luistelu jokaisen kansalaistaitoihin. Kuvassa Timo Hjelt Kisapuiston jäällä Luka ja Nooa Valtosen kanssa. Heidi Niskanen

Ulla Ora

Lasten ja nuorten luisteluinto on hiipunut, ja samalla taidot heikentyneet.

Luisteluliitto on huolestunut asiasta, ja tuo sen vuoksi koko perheen luistelutapahtuman kouluihin ja jäähalleihin ympäri maata.

– Jokaisen kouluikäisen kansalaistaitoihin kuuluisi, että luistelua olisi vähintään 50 tuntia vuodessa, nyt ei olla lähelläkään sitä, sanoo Luisteluliiton tapahtumapäällikkö Lauri Paalasmaa, joka on kiertänyt 18 vuotta ympäri maata innostaen perheitä jäälle Koko Suomi Luistelee -kiertueen avulla.

– Alle 10 prosenttia lapsista ja nuorista kuuluu luisteluseuroihin. Lajin suosion hiipuminen voi johtua siitä, että luistelu on rankka ja haastava laji. Kiertueen avulla haluamme innostaa nuoria kehittämään taitojaan.

Paalasmaa korostaa, että tapahtumassa ei rekrytoida kilpaurheilijoita.

Seurat tosin ovat tervetulleita kertomaan paikalle toiminnastaan.

Koko Suomi Luistelee -kiertue saapuu Imatralle torstaina 23. helmikuuta. Luistelukiertueen jäsenet opastavat koululaisia päivällä kello 9–14. Illalla ohjaajat innostavat koko perhettä liikkeelle maksuttomassa luistelutapahtumassa Imatran jäähallissa kello 18–20.

Tapahtuma järjestetään yhteistyössä Imatran liikuntatoimen ja koulujen kanssa. Toteutuksesta vastaavat Luisteluliiton ja Taitoluisteluliiton ammattitapahtumaohjaajat. Iltatapahtumassa Imatralla kiertueohjaajat liikuttavat perheitä muun muassa luisteluvalssin ja luisteludiskon tahdissa.

Koko Suomi Luistelee -kiertue järjestää tällä luistelukaudella yhteensä 68 luistelutapahtumaa, joista 38 tapahtumaa on tämän vuoden aikana. Kiertueohjaajat innostavat suomalaisia luistelun pariin Taalintehtaalta Inariin ja Raumalta Imatralle. Suomen 100-vuotisjuhla huipentuu molempien lajien MM-kisoihin. Pikaluistelun nuorten MM-kisat luistellaan Helsingissä 17.–19.2. Taitoluistelun MM-mitaleista kisataan Hartwall areenalla 29.3.–2.4.